รัฐบาลไทย-ข่าวทำเนียบรัฐบาล-"กระทรวงศึกษาธิการ" Ministry of Education In Our Time
วันจันทร์ที่ 26 ธันวาคม 2559
"กระทรวงศึกษาธิการ" Ministry of Education In Our Time
ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ ได้โพสต์ข้อความผ่านเฟซบุ๊คส่วนตัว "Panadda Diskul" ในหัวข้อ 'กระทรวงศึกษาธิการ' Ministry of Education In Our Time โดยมีใจความ ดังนี้
"พบปะสนทนากับนักวิชาการ ครูอาจารย์ในยามนี้ ถือเป็นกําไรชีวิตแก่ข้าพเจ้าในบั้นปลายชีวิตราชการเพราะท่านผู้อํานวยการสถานศึกษาทั้งหลายที่ข้าพเจ้าได้พบ ตามจริงแล้วหากเราทุกคนจะไม่ลืม และจดจําไว้ในใจอยู่เสมอ ท่านคือ 'ครูใหญ่' หรือ 'อาจารย์ใหญ่' ที่เรากล่าวถึงท่านในอดีต ชื่อนี้จึงสื่อความหมายและมีความศักดิ์สิทธิ์ยิ่งใหญ่ในการดํารงรักษาชีวิตประเทศชาติและประชาชนที่เราต้องจดจํา เป็นหน้าที่เกียรติยศและเสียสละเพื่ออนาคตของชาติ ที่เราทุกคนขอฝากความหวังไว้ โดยทุกท่านถือเป็น 'ต้นแบบ' และ 'ไอดอล' แก่ศิษย์ทุกคน
ข้าพเจ้าได้เริ่มต้นเข้ามารับราชการในกระทรวงศึกษาธิการเมื่อ 3 วันที่ผ่านมาได้เรียนรู้หลายสิ่งหลายอย่างเป็นอันมากจากเพื่อนข้าราชการทุกคน และเมื่อข้าพเจ้ามองย้อนกลับไปหลายปีก่อนเมื่อตนเองรับราชการเป็นผู้ว่าราชการจังหวัด ได้มีโอกาสปฏิบัติราชการร่วมกับส่วนราชการของกระทรวงศึกษาธิการ เช่น สพฐ. มหาวิทยาลัย สถาบันการศึกษาภาคเอกชน สถาบันอาชีวศึกษา โรงเรียนนานาชาติ องค์การระหว่างประเทศ ฯลฯ ต่างให้ความร่วมมือร่วมใจกับส่วนราชการในการมุ่งเสริมสร้างลูกหลานเยาวชนให้เป็นอนาคตของชาติอันแข็งแกร่งผู้ต้องช่วยกันดํารงรักษาและเชิดชูเกียรติยศของแผ่นดินไทยแทนบุพการีชนในวันนี้
ประการสําคัญในการดํารงรักษาประเทศชาติ ได้แก่ การช่วยกันเสริมสร้างแบบอย่างที่ยั่งยืนให้เกิดขึ้นในแวดวงทางการศึกษาเช่น การที่ลูกหลานเยาวชนไทย มีความเคารพ เชื่อมั่น ศรัทธาในความเมตตากรุณาของครูอาจารย์ในอดีต อาทิ ศาสตราจารย์ ดร.สาโรช บัวศรี หม่อมหลวงปิ่น มาลากุล รองศาสตราจารย์ ไพเราะ ตัณฑิกุล ท่านอาจารย์เสาวภาคย์ ประดิษฐพงษ์ คุณหญิงพวงรัตน์ วิเวกานนท์ ศาสตราจารย์ ไชยยศ เหมะรัชตะ เป็นต้น
เราต้องช่วยกันดํารงรักษาเอกลักษณ์ของชาติว่าด้วยความเป็นไทยในการแสดงออกด้วยความสุขุมรอบคอบ มีความสง่างาม อ่อนน้อมถ่อมตน ไม่หลงลืมตัว มีความสํารวมด้วยกิริยา วาจา ใจสําคัญยิ่ง คือ ความสัตย์ซื่อสุจริตที่กระทรวงศึกษาธิการถือเป็นกระทรวงเกียรติยศ กระทรวงพระราชทานจากพระบาทสมเด็จพระจุลจอมเกล้าเจ้าอยู่หัว รัชกาลที่ 5 ที่ทรงมีความไว้วางพระราชหฤทัยอย่างที่สุด และพระบาทสมเด็จพระปรมินทรมหาภูมิพลอดุลยเดชรัชกาลที่ 9 ทรงมีพระราชดํารัสในครั้งหนึ่งว่า "กระทรวงศึกษาธิการมีหน้าที่สร้างบ้านสร้างเมือง มีภาระหน้าที่สําคัญใหญ่หลวงในการเสริมสร้างลูกหลานเยาวชนให้เป็นคนดีมีความรู้ความสามารถ เพื่อให้ลูกหลานเยาวชนไปพัฒนาชาติบ้านเมืองให้มีความเจริญรุ่งเรือง มีความร่มเย็นเป็นสุข เป็นทรัพยากรบุคคลของแผ่นดิน"
ข้าพเจ้ามีความเชื่อมั่นศรัทธาในความดีงามของแผ่นดินไทยผู้ปฏิบัติดีปฏิบัติชอบย่อมเป็นศักดิ์เป็นศรีเกิดขึ้นแก่ตน ครอบครัว องค์กร และประเทศชาติ ผู้ปฏิบัติมิชอบ ทุจริตคดโกง ขาดความซื่อตรง คิดไม่ดีต่อแผ่นดิน ย่อมประสบความไม่ดีที่เป็นความชั่วร้ายเกิดขึ้นแก่ตน คําสั่งสอนอบรมประการนี้ บรรพชนมีให้แก่ลูกหลานไทยมาช้านาน มากและสามารถดํารงรักษาประเทศนี้มาได้ตราบจนทุกวันนี้
ข้าพเจ้ามีความภาคภูมิใจในเกียรติยศและศักดิ์ศรีแห่งกระทรวงศึกษาธิการ ขอพี่น้องเพื่อนข้าราชการกระทรวงศึกษาธิการได้ช่วยกันดํารงยึดมั่นความรู้รักสามัคคี หลักคําสอนพระราชทาน เข้าใจ เข้าถึง และพัฒนาหัวใจของประเทศ คือ ลูกหลานเยาวชนเป็นสําคัญ สรรสร้างคนดีมีวิชา ซื่อสัตย์สุจริต สืบสานพระราชปณิธาน เดินตามรอยพระยุคลบาท องค์พระผู้ทรงเป็นดวงใจไทยทั้งชาติสืบไป
/ม.ล. ปนัดดา ดิศกุล
พิพิธภัณฑ์และหอสมุดสมเด็จฯ กรมพระยาดํารงราชานุภาพ วังวรดิศ
24 ธ.ค. 59